**Αθήνα:** 01.08.2025

**Αρ. Πρωτ.:** 927

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Διασφάλιση της αδιάκοπης λειτουργίας των ΚΔΗΦ και ΣΥΔ ζητά η ΕΣΑμεΑ από την Δ. Μιχαηλίδου**

Την επέκταση της χρηματοδότησης των Κέντρων Διημέρευσης και Ημερήσιας Φροντίδας Ατόμων με Αναπηρία (ΚΔΗΦ) και των Στεγών Υποστηριζόμενης Διαβίωσης (ΣΥΔ) έως τη λήξη του ΕΣΠΑ 2021-2027, προκειμένου να διασφαλιστεί η αδιάκοπη λειτουργία τους, και ως εκ τούτου η προστασία της αξιοπρέπειας και των δικαιωμάτων των ατόμων με αναπηρία και των οικογενειών τους, ζητά με επιστολή της στην υπουργό Κοινωνικής Προστασίας και Οικογένειας Δ. Μιχαηλίδου η ΕΣΑμεΑ.

Η ΕΣΑμεΑ εκφράζει την ανησυχία της σχετικά με την επικείμενη **λήξη**, στις **31 Δεκεμβρίου 2025**, της χρηματοδότησης των ΚΔΗΦ και των ΣΥΔ από τα Περιφερειακά Προγράμματα του ΕΣΠΑ 2021-2027.

Όπως είναι ευρέως γνωστό, τα ΚΔΗΦ και οι ΣΥΔ συμβάλλουν:

* στην **αποϊδρυματοποίηση** και στην πρόληψη της ιδρυματοποίησης, καθώς και στην υποστήριξη της ανεξάρτητης διαβίωσης και της κοινωνικής ένταξης των ατόμων με αναπηρία, όπως υπαγορεύει το άρθρο 19 της Σύμβασης των Ηνωμένων Εθνών για τα Δικαιώματα των Ατόμων με Αναπηρίες (ν. 4074/2012),
* στην **οικονομική ελάφρυνση και την ενίσχυση της ποιότητας ζωής** των ίδιων των ατόμων με αναπηρία και των οικογενειών τους,
* στην **τόνωση της απασχόλησης**, τόσο με τη διευκόλυνση της επαγγελματικής ένταξης των μελών του οικογενειακού του περιβάλλοντος όσο και με τη δημιουργία θέσεων εργασίας στις ίδιες τις δομές -στοιχείο κρίσιμο για την τοπική ανάπτυξη και την εισροή πόρων στα ασφαλιστικά ταμεία,
* στην **ενίσχυση του κοινωνικού κράτους**.

Η διακοπή της χρηματοδότησης, και κατά συνέπεια της λειτουργίας των παραπάνω δομών, θα είχε **σοβαρότατες συνέπειε**ς για τους/τις άμεσα ωφελούμενους/ες και τις οικογένειές τους, καθώς δεν υπάρχουν εναλλακτικά υποστηρικτικά πλαίσια ικανά να καλύψουν τις εξατομικευμένες ανάγκες των ατόμων με αναπηρία.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |